เอเซียพลัสเตือนนักลงทุนเทรดDWระวังวันหมดอายุ
บมจ.หลักทรัพย์ เอเซีย พลัส&nbsp; เตือนนักลงทุนเทรดDW ระวังวันหมดอายุ&nbsp;หลังมีผู้สนใจลงทุนมาก
23 มี.ค. 2554

บมจ.หลักทรัพย์ เอเซีย พลัส  เตือนนักลงทุนเทรดDW ระวังวันหมดอายุ หลังมีผู้สนใจลงทุนมาก
นายวีรเวท  วงษ์กิจบัญชา ผู้อำนวยการอาวุโส ฝ่ายตราสารอนุพันธ์ บมจ.หลักทรัพย์ เอเซีย พลัส หรือ โบรกเกอร์ หมายเลข 8 กล่าวว่า ที่ผ่านมา มีนักลงทุนให้ความสนใจลงทุนใน DW ค่อนข้างมาก แต่เนื่องจากตลาดหุ้นมีการปรับตัวลงมาตามสถานการณ์เศรษฐกิจโลก  ประเด็นขัดแย้งในตะวันออกกลาง และความกังวลในเรื่องเศรษฐกิจญี่ปุ่นจากผลกระทบจากแผ่นดินไหว สึนามิ และโรงไฟฟ้านิวเคลียร์ระเบิด  อีกทั้งส่วนใหญ่ DW ที่ออกเสนอขายในช่วงที่ผ่านมามักจะเป็น Call DW  ซึ่งเหมาะกับช่วงหุ้นขาขึ้น  ทำให้ราคา DW ส่วนใหญ่ปรับตัวลงตามราคาหุ้นอ้างอิง 
“ที่ผ่านมาการที่ DW ส่วนใหญ่ปรับตัวลงนั้น เป็นเพราะ  DW ที่ออกมาเสนอขาย เป็น Call DW  ซึ่งเหมาะกับช่วงหุ้นขาขึ้น  ถ้าหุ้นอ้างอิงปรับตัวสูงขึ้น ตัว DW ก็ควรจะปรับตัวขึ้นตามไปด้วย แต่ในปัจจุบัน เนื่องจากดัชนีหลักทรัพย์ปรับตัวลง หุ้นอ้างอิงส่วนใหญ่ก็ปรับตัวลง ทำให้ราคา DW ปรับตัวลงตาม  ทั้งนี้ หากหุ้นอ้างอิงปรับตัวขึ้นในกรอบแคบๆ แล้วนักลงทุนถือ DW ระยะยาวๆ  ราคา DW ก็อาจปรับตัวขึ้นไม่ได้มากนัก เนื่องจากมูลค่าเวลาที่หายไป”  นายวีรเวท กล่าว
นอกจากนี้ เอเซีย พลัส ยังเตือนนักลงทุนให้ระมัดระวัง DW ที่ใกล้หมดอายุ  ซึ่งถ้าราคาหุ้นอ้างอิงไม่ไปไหน ราคา DW อาจมีการปรับตัวลงอย่างรวดเร็ว เนื่องจากมูลค่าเวลาที่หายไป  ทั้งยังต้องรับภาระทางภาษีจากเงินได้ที่ได้รับจากการใช้สิทธิเมื่อครบกำหนดอายุอีกด้วย 
สำหรับ DW ของเอเซีย พลัส ที่ใกล้จะหมดอายุ ได้แก่ PTTA08CA สามารถซื้อขายในกระดานหลักทรัพย์ได้จนถึงวันที่ 31 มี.ค. 54 และ CPF08CA สามารถซื้อขายได้จนถึงวันที่ 28 เม.ย. 54  โดยเอเซีย พลัส แนะนำลูกค้าลงทุนด้วยความระมัดระวัง และสามารถขายคืนในกระดานได้จนถึงวันซื้อขายวันสุดท้าย